KOMMISSIONENS BESLUTNING af 18. juli 1995 om ændring af beslutning 94/474/EF om visse beskyttelsesforanstaltninger mod bovin spongiform encephalopati og om ophævelse af beslutning 89/469/EØF og 90/200/EØF (Tekst af betydning for EØS) (95/287/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), senest ændret ved direktiv 92/118/EØF (2), særlig artikel 10, stk. 4,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (3), senest ændret ved direktiv 92/118/EØF, særlig artikel 9, og

ud fra følgende betragtninger:

Der er indberettet tilfælde af bovin spongiform encephalopati (BSE) i Det Forenede Kongerige;

for at beskytte dyresundheden og folkesundheden i EF har Kommissionen vedtaget flere beslutninger, herunder beslutning 94/474/EF af 27. juli 1994 om visse beskyttelsesforanstaltninger mod bovin spongiform encephalopati og om ophævelse af beslutning 89/469/EØF og 90/200/EØF (4), ændret ved beslutning 94/794/EF (5);

som følge af de foranstaltninger, der er truffet i Det Forenede Kongerige er BSE-epidemien nu på vej tilbage;

ifølge beslutning 94/474/EF skal der fjernes bestemte væv fra oksekød, der i Det Forenede Kongerige kommer fra kvæg, som er født før den 1. januar 1992;

der kommer stadig nye oplysninger frem, og der må hele tiden holdes øje med situationen;

Kommissionen har sammen med Den Videnskabelige Veterinærkomité foretaget en indgående undersøgelse af situationen og alle de relevante videnskabelige oplysninger;

det er lettere at fastslå alderen ved slagtning end fødselsdatoen enten ud fra dyrets tandsæt eller relevante oplysninger;

Den Videnskabelige Veterinærkomité har anbefalet en revideret protokol, der forbedrer kontrollen med oksekød fra Det Forenede Kongerige, idet det specificeres, hvilket væv der skal fjernes fra oksekød, der kommer fra kvæg, som er over toethalvt år ved slagtningen, og som kommer fra bedrifter, hvor der er blevet bekræftet et tilfælde af BSE i de foregående seks år;

det er vigtigt, at alle dyrs faktiske alder og deres oprindelsesbesætnings BSE-status kontrolleres officielt;

ifølge Den Videnskabelige Veterinærkomité bliver foderforbuddet stadig mere effektivt; det er dog ikke helt effektivt, og det er nødvendigt med yderligere kontrol for at forbedre håndhævelsen;

Det Forenede Kongerige har givet Kommissionen garanti for, at oksekød, der sendes fra britisk område til tredjelande, især Østeuropa, er i overensstemmelse med denne beslutning; Det Forenede Kongerige skal give Kommissionen nærmere oplysninger om de sundhedscertifikater, der udstedes for oksekød, som sendes til disse lande; Kommissionen træffer passende foranstaltninger til at forhindre genindførsel til EF, hvis det konstateres, at et certifikat ikke er i overensstemmelse med denne beslutning;

beslutning 94/474/EF bør derfor ændres;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 94/474/EF foretages følgende ændringer:

1) I artikel 3, stk. 3, litra c), indsættes følgende:

»Der skal rutinemæssigt udføres officielle ELISA-test til identifikation af drøvtyggerprotein i foder til drøvtyggere, især på fabrikker, der producerer foder til svin og/eller fjerkræ samt drøvtyggere.«

2) Artikel 4 affattes således:

»Artikel 4

1. Det Forenede Kongerige må ikke sende fersk oksekød fra sit område til andre medlemsstater.

2. Forbuddet i stk. 1 gælder ikke for følgende kød:

i) fersk kød fra kvæg, der er under toethalvt år ved slagtningen; for dette kød tilføjes følgende sætning i det sundhedscertifikat, som omhandles i bilag IV til Rådets direktiv 64/433/EØF (1):

»Fersk oksekød fra kvæg, der er under toethalvt år ved slagtningen«

ii) fersk kød fra kvæg, der i Det Forenede Kongerige kun har opholdt sig på bedrifter, hvor der ikke er bekræftet nogen tilfælde af BSE i de foregående seks år; for dette kød tilføjes følgende sætning i det sundhedscertifikat, der omhandles i bilag IV til direktiv 64/433/EØF:

»Fersk oksekød fra kvæg, der i Det Forenede Kongerige kun har opholdt sig på bedrifter, hvor der ikke er bekræftet nogen tilfælde af BSE i de foregående seks år«

iii) fersk kød fra kvæg, der er over toethalvt år ved slagtningen, og som på et eller andet tidspunkt har opholdt sig på en bedrift, hvor der er bekræftet et eller flere tilfælde af BSE i de foregående seks år, hvis følgende sætning tilføjes i det sundhedscertifikat, der omhandles i bilag IV til direktiv 64/433/EØF:

»Fersk udbenet oksekød i form af muskelvæv, hvorfra vedhængende væv, herunder synligt nerve- og lymfevæv, er fjernet«.

Myndighederne påser, at opskæringsvirksomhederne til gennemførelse af bestemmelserne i dette nummer anvender metoder, som sikrer, at følgende lymfeknuder fjernes:

knæhaselymfeknuderne, sædebenslymfeknuderne, de overfladiske og dybe lyskelymfeknuder, de mediale og laterale hoftebenslymfeknuder, nyrelymfeknuderne, knæfoldslymfeknuderne, lændelymfeknuderne, halsribbenslymfeknuden, brystbenslymfeknuderne, bovlymfeknuden, axillelymfeknuderne og de caudale dybe halslymfeknuder.

3. For at kunne give garantier for alder og besætningens frihed for BSE som fastsat i stk. 2, nr. i) og ii), skal myndighederne systematisk kontrollere de relevante oplysninger for alle de dyr, der udstedes sundhedscertifikat for.«

3) Følgende indsættes som artikel 5, og artikel 5, 6 og 7 bliver henholdsvis artikel 6, 7 og 8:

»Artikel 5

1. Det Forenede Kongerige underretter straks Kommissionen om de sundhedscertifikater, der ledsager fersk oksekød, som sendes fra britisk område til tredjelande.

2. Kommissionen gennemgår de certifikater, der er nævnt i stk. 1, for at fastslå, om de er i overensstemmelse med denne beslutning, og underretter medlemsstaterne herom.

3. Hvis certifikaterne ikke findes i overensstemmelse med denne beslutning, træffer Kommissionen omgående passende foranstaltninger efter proceduren i artikel 9 i direktiv 89/662/EØF for at undgå, at de pågældende produkter genindføres.(1) EFT nr. 121 af 29. 7. 1964, s. 2012/64.

«

Artikel 2

Medlemsstaterne ændrer deres handelsforanstaltninger, så de bliver i overensstemmelse med denne beslutning. De underretter straks Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 18. juli 1995.

På Kommissionens vegne

Franz FISCHLER

Medlem af Kommissionen

(1) EFT nr. L 224 af 18. 8. 1990, s. 29.

(2) EFT nr. L 62 af 15. 3. 1993, s. 49.

(3) EFT nr. L 395 af 30. 12. 1989, s. 13.

(4) EFT nr. L 194 af 29. 7. 1994, s. 96.

(5) EFT nr. L 325 af 17. 12. 1994, s. 60.